tartuNLP/wikipedia-smugri-20251201 huggingface dataset:
Pääri

Pääri () on Britannian ylhäisaatelin arvonimeä kantava henkilö. Päärinarvot ovat arvojärjestyksessä korkeimmasta alkaen:
Päärinarvoja on kahdenlaisia, perinnöllisiä, jotka periytyvät yleensä vanhimmalle pojalle ja elinikäisiä, jotka eivät periydy (). Viime vuosikymmeninä uusia perinnöllisiä päärinarvoja on perustettu lähinnä vain kuninkaallisen perheen jäsenille. Nykyisin kaikki uudet elinikäiset päärinarvot ovat paroninarvoja. 
Vuoteen 1999 saakka kaikki päärit olivat myös Yhdistyneen kuningaskunnan ylähuoneen () jäseniä, mutta reformissa tämä oikeus vietiin useimmilta päärinarvonsa perintönä saaneilta. Käytännössä suurin osa pääreistä ei kuitenkaan ollut aikaisemminkaan ottanut paikkaansa ylähuoneessa. Kaikki elinikäisten päärinarvojen kantajat sen sijaan ovat oikeutettuja ylähuoneen jäsenyyteen kunhan täyttävät perusvaatimukset, kuten iän ja kansalaisuuden.
Alempaan aateliin kuuluvat ritarit () ja baronetit () eivät ole päärejä.
Omaishoito

Omaishoito on perheenjäsenen tai muun läheisen päivittäistä avustamista, jonka perusteena on sairaus, vamma tai muu erityinen hoivan tarve. Tällaista avustajaa kutsutaan omaishoitajaksi. Suomessa tuli voimaan laki omaishoidon tuesta vuonna 2006. Sen mukaan omaishoito on vanhuksen, vammaisen tai sairaan henkilön hoidon ja huolenpidon järjestämistä kotioloissa.
Omaishoidon tuki lakisääteinen sosiaalipalvelu, jolla tarkoitetaan vanhuksen, vammaisen tai sairaan kotona tapahtuvan hoidon ja huolenpidon turvaamiseksi annettavaa hoitopalkkiota ja palveluja. Edut määritellään hoito- ja palvelusuunnitelmassa, joka tehdään sen kunnan kanssa, jossa omaishoidon tukea anova asuu. Tuen myöntämiskäytännöissä on runsaasti kunnallisia eroavaisuuksia. Omaishoidon tukea saa 29 000 henkilöä.
Omaishoitaja on henkilö, joka on tehnyt omaisensa tai läheisensä asuinkunnan kanssa omaishoidon sopimuksen tämän hoivasta ja hoitotyöstä ja kantaa siitä pääasiallisen vastuun ensisijaisena hoitajana.
António Pinho Vargas

António Pinho Vargas (s. 15. elokuuta 1951 Vila Nova de Gaia) on portugalilainen muusikko. Hän on kirjoittanut myös musiikkiaiheisia kirjoja ja esseitä. 
Vargas opiskeli historiaa Porton yliopistossa. Vuosina 1987–1990 hän opiskeli Rotterdamin konservatoriossa. Hän on opettanut Lissabonissa sävellystä vuodesta 1991 lähtien. 
Vargas on julkaissut useita jazz-albumeita, joista ensimmäinen oli "Outros Lugares" (1983). Alankomaista palattuaan hän on toiminut pääasiassa klassisen musiikin säveltäjänä.
Roscoe Lee Browne

Roscoe Lee Browne (2. toukokuuta 1922 Woodbury, New Jersey – 11. huhtikuuta 2007 Los Angeles) oli yhdysvaltalainen näyttelijä, joka loi uraa televisiossa, teatterissa ja elokuvissa. Hänet tunnettiin tummasta bassoäänestään, ja useimmiten hän saikin näyteltäväkseen sivistyneitä ja arvovaltaisia roolihahmoja.
Nuorempana Browne oli yleisurheilija, ja hän voitti 1 000 jaardin juoksussa Yhdysvaltain hallimestaruuden vuosina 1950 ja 1951. Sittemmin hän joutui lopettamaan urheilijanuransa vammautumisen vuoksi.
Browne tuli tunnetuksi komediasarjasta "Kupla", jossa hän näytteli piikikästä ja sivistynyttä hovimestari Saundersia. Pienempiä rooleja hän näytteli muun muassa sarjoissa "Perhe on pahin", "Bonanza", "Apinoiden planeetta", "The Cosby Show", "A Different World", "Shield – lain varjolla" ja "Kova laki". Hän näytteli myös lukuisissa elokuvissa ja toimi äänenä muun muassa elokuvissa "Babe – urhea possu", "Babe suurkaupungissa" ja "Aarreplaneetta".
Browne kuoli syöpään Los Angelesissa 2007.
Ahvenanmaan väestö

Ahvenanmaan väestö oli vuonna 2023 30 541 henkeä, jotka asuvat yhteensä 60 saarella. Ruotsinkielisten osuus väestöstä on 85,4 %, suomenkielisten 4,5 % ja vieraskielisten noin 10 %. Naisten osuus maakunnan väestöstä on 50,4 %. Maakunnan väestöstä noin 40 % asuu Maarianhaminassa. Ahvenanmaalla on voimassa kotiseutuoikeusjärjestelmä ("hembygdsrätt"). Henkilöllä tulee olla kotiseutuoikeus, ennen kuin on mahdollista omistaa kiinteää omaisuutta saarella, äänestää maakuntapäivävaaleissa tai harjoittaa elinkeinoa.
Vuonna 2021 Ahvenanmaan bruttokansantuote henkeä kohden (44 487€/asukas) oli jonkin verran Suomen keskiarvoa (45 285€/asukas) pienempi ja samaa luokkaa Pohjanmaan maakunnan (44 715€/asukas) kanssa.
Ahvenanmaan asutuksen historia.
Ensimmäisten ihmisten arvioidaan saapuneen Ahvenanmaalle noin 4200 eaa. Nämä olivat idästä saapuneita kampakeraamista kulttuuria edustaneita metsästäjä-keräilijöitä, jotka asuivat alueella kausiluotoisesti. Pysyvä asutus alkoi noin vuonna 2500 eaa. uuden lännestä suuntautuneen maahanmuuton myötä. Ahvenanmaalta, Jomalan Jettbölestä on löydetty Suomen ainoa säilynyt kivikautinen luuranko, joka on haudattu sikiöasentoon. Pronssikaudella läntisen pronssikulttuurin ydinalue rajoittui Ahvenanmaalle ja Suomen rannikolle Porvoon- ja Lapuanjokien välille.
Ahvenanmaan paikannimistön perusteella on arvioitu, että alueella on asunut suomenkielistä väestöä keskiajalle saakka. Useiden Ahvenanmaan paikannimien uskotaan pohjautuvan suomenkielisistä nimimuodoista. Keskiajalta alkaen Ahvenanmaalle ja ulkosaaristoon on muuttanut kalastajia, jotka ovat säilyttäneet suomen kielen parin sukupolven ajan. Viimeisimmät kalastajat muuttivat alueelle Turunmaalta 1800-luvulla. Heidän jälkeläisensä muodostivat suomenkielisen väestönosan 1900-luvun alkupuolella. Vuonna 1910 Ahvenanmaalla asui vajaa 900 suomenkielistä.
Ahvenanmaan suomenkieliset.
Suomenkielisiä maakunnassa asui 1 354 eli 5,0 prosenttia (2006). Suomenkielinen väestönosa on hieman kasvamassa. Nykyisin suurin osa suomenkielisistä asuu Maarianhaminassa ja Brändössä, joista Brändössä suomenkielisiksi rekisteröityneitä on yli 10 %. (Maarianhaminassa 5,6% suomenkielisiä.) Suomenkielinen toiminta on Ahvenanmaalla vähäistä. Suomenkielisten yhdistys Ahvenanmaalla on Ahveniset ry, joka pyrkii muun muassa tuomaan Ahvenanmaan kirjastoihin lisää suomenkielisiä kirjallisuutta ja lapsille suomenkielisiä satutunteja. Yhdistys on kasvava ja saa koko ajan uusia jäseniä, varsinkin nuorista saarelle mantereelta muuttavista perheistä. 
Ahvenanmaa määritellään itsehallintolailla yksikielisesti ruotsinkieliseksi alueeksi. Suomea opetetaan valinnaisena oppiaineena ja sitä pyytäville järjestetään äidinkielen opetusta suomeksi. Suomen kansalaisilla on kuitenkin oikeus asioida valtion viranomaisissa ja oikeusistuimissa suomeksi. Kunnallisissa viranomaisissa vastaavaa oikeutta ei ole. 
Luterilaisella kirkolla ei ole Ahvenanmaalla omaa suomenkielistä seurakuntaa, mutta Maarianhaminan evankelis-luterilaisessa seurakunnassa järjestetään suomenkielistä toimintaa, kuten suomenkielisiä jumalanpalveluksia.
Martti Kononen

Martti Kononen on Eero Pasasen dekkareiden päähenkilö. 
Kononen on keskusrikospoliisin rikostarkastaja. Hän on ylipainoinen ja näyttää presidentti Ahtisaarelta. Laihdutusta on kyllä yritetty tuloksitta. Kononen asuu ja liikkuu lähinnä Helsingin keskustassa, Töölön ja Kruununhaan alueilla. Hän siirtyy etätöihin kun keskusrikospoliisi muuttaa Vantaan Jokiniemeen. Oluen ystävänä Kononen kuluttaa ajastaan paljon Helsingin kapakoissa ja osa rikoksista selviääkin juuri kapakoissa tehdyn selvitystyön avulla. Konosen apurina on usein etsivä Sumanen. Virkaintoisesta komisario Hämäläisestä puolestaan aiheutuu harmia aina välillä.
Kirjojen kirjoittaja Eero Pasanen oli koulutukseltaan tekniikan tohtori ja työskenteli Helsingin kaupungin liikennesuunnitteluosastolla.
Richard Wright (muusikko)

Richard William ”Rick” Wright (28. heinäkuuta 1943 Hatch End, Lontoo – 15. syyskuuta 2008) oli englantilainen itseoppinut pianisti ja kosketinsoittaja. Hän oli yksi Pink Floyd -yhtyeen perustajajäsenistä.
Ura Pink Floydissa.
Sävellykset.
Wrightin tärkeimpiä sävellyksiä Pink Floydin kanssa ovat ”A Saucerful of Secrets”, ”Echoes” ja ”Shine On You Crazy Diamond”, sekä hänen instrumenttien osalta säveltämänsä ”The Great Gig in the Sky”, jonka lauluosuudet improvisoi Clare Torry. 
Wrightin tunnetuimpia täysin omia sävellyksiä ovat ”Us and Them” ja ”Summer ’68”.
Kosketinsoittajana ja laulajana.
Wright toimi usein Pink Floydin taustalaulajana, mutta myös satunnaisesti päälaulajana. Wrightin suhde yhtyeen basistiin Roger Watersiin kuitenkin tulehtui niin pahasti, että Wright erotettiin yhtyeestä "The Wall" -albumin nauhoitusten aikana 1979, minkä jälkeen hänet palkattiin kiertuemuusikoksi samaiselle kiertueelle. Kiertue oli yhtyeelle taloudellisesti tappiollinen, mutta Wright sai palkkionsa, koska hän oli työsuhteessa Pink Floydiin.
Paluu Pink Floydiin.
Wright otettiin takaisin yhtyeen riveihin Watersin lähdön jälkeen vuonna 1986. Myöhäiskauden Pink Floydin tuotannon merkittävimpiä kappaleita on Wrightin säveltämä ”Wearing The Inside Out” albumilta "The Division Bell". Nick Mason kirjoitti vuonna 2004 samaa nimeä mukailevan yhtyeen historiikin "Inside Out: A Personal History of Pink Floyd" (Weidenfeld &amp; Nicolson, ).
Sooloura.
Wright osallistui Syd Barrettin toisen sooloalbumin "Barrett" (1970) äänityksiin David Gilmourin kanssa.
Wrightin ensimmäinen sooloalbumi "Wet Dream" julkaistiin syyskuussa 1978. Albumilla vieraili Pink Floydin kiertuekitaristinakin toiminut Snowy White. Albumin kappaleista Wrightin käsialaa ovat paitsi kaikki ”Against the Odds”, jonka hän teki vaimonsa Julietten kanssa. Albumin kansitaiteen suunnitteli Hipgnosis, joka on tehnyt kansitaidetta myös Pink Floydille. Vuonna 1984 Wrightilla oli muusikko Dave Harrisin kanssa lyhytikäinen yhteistyöprojekti nimeltä "Zee", jonka materiaalista osa julkaistiin albumilla "Identity". Tyyliltään albumin musiikki oli elektronista poppia lievällä rock-vivahteella.
Vuonna 1996 Wright julkaisi "Broken China" -nimisen albumin, joka lähenteli Pink Floyd -kauden albumien äänimaailmaa. Albumi käsitteli hänen kolmannen vaimonsa Millien kamppailua masennusta vastaan. Sinéad O’Connor vieraili albumilla muutaman kappaleen lauluosuuksissa.
2000-luvulla Wright toimi David Gilmourin kiertueilla kosketinsoittajana ja soitti tämän albumin "On an Island" (2006) nimikappaleessa urkuja ja kappaleessa ”The Blue” koskettimia laulaen joitakin vokaaliosuuksia.
Kuolema.
Wright kuoli kotonaan 15. syyskuuta 2008 sairastettuaan lyhyen aikaa syöpää. Hän oli kuollessaan 65-vuotias.
Aleksandr Rodzjanko

Aleksandr Pavlovitš Rodzjanko (, 13. elokuuta 1879 – 6. toukokuuta 1970) oli venäläinen kenraaliluutnantti, joka taisteli ensimmäisenä kaikkiaan kolmesta Luoteis-Venäjän armeijan komentajista Venäjän sisällissodassa Vironmaalla ja Pietarin lähialueilla.
Aleksandr Rodzjanko kuului ukrainalaiseen aatelissukuun ja oli Venäjän tsaarinaikaisen poliitikon Mihail Rodzjankon veljenpoika. Aleksandr sai sotilaskoulutuksena Venäjällä ja Ranskassa. Vuonna 1912 hänestä tuli eversti. Samana vuonna Rodzjanko edusti Venäjää esteratsastuksessa Tukholman olympialaisissa. Hän otti osaa ensimmäiseen maailmansotaan. Venäjän vallankumouksen jälkeen Rodzjanko sai apua englantilaisilta ja taisteli valkoisten vastavallankumouksellisten puolella Latviassa. 
Vuonna 1919 valkoisen armeijan komentaja Nikolai Judenitš lähetti Rodzjankon Virosta Englantiin, missä hän yritti saada taloudellista tukea Luoteis- Venäjän vastavallankumoukselliselle liikkeelle. Rodzjanko ei palannut Viroon, vaan muutti asumaan Saksaan. Hän kuoli 92-vuotiaana New Yorkissa.
Suurin lentoonlähtöpaino

Suurin lentoonlähtöpaino (, ) on ilmailussa käytettävä termi, jolla tarkoitetaan ilma-aluksen suurinta mahdollista lentoonlähtöpainoa. Termistä käytetään myös joissain tapauksissa muotoa "Maximum Take-Off Mass".
Lentoonlähtöpainon suuruuteen vaikuttavat monet tekijät, kuten sääolosuhteet, kiitotien pituus, ilmanpaine ja voimalaitteen teho.
Mihail Rodzjanko

Mihail Vladimirovitš Rodzjanko (; 21. helmikuuta 1859 Jekaterinoslavin kuvernementti – 24. tammikuuta 1924 Beodra, Jugoslavia) oli venäläinen poliitikko, joka toimi Venäjän keisarikunnan valtakunnanduuman viimeisenä puhemiehenä vuosina 1911–1917. 
Rodzjanko oli oktobristien puolueen perustajia. Hänestä tuli vuonna 1911 duuman jäsen ja hieman myöhemmin duuman puhemies, kun edellinen puhemies Aleksandr Gutškov erosi. Rodzjanko oli vuoden 1917 helmikuun vallankumouksen tärkeimpiä toimijoita. Hän oli duuman väliaikaisen komitean puheenjohtaja, ja juuri hän neuvotteli tsaari Nikolai II:n kanssa tämän kruunusta luopumisesta. Rodzjanko ei kuitenkaan tullut jäseneksi väliaikaiseen hallitukseen. 
Rozjanko joutui bolševikkivallankumouksen jälkeen pakenemaan maasta vuonna 1920 Jugoslaviaan, jossa hän kuoli vuonna 1924. Hänen veljenpoikansa Aleksandr Rodzjanko taisteli valkoisten puolella Venäjän sisällissodassa.
Pohjankangas

Pohjankangas on noin 30 kilometrin pituinen harjumuodostuma Satakunnan pohjoisosassa. 
Pohjankangas sijaitsee suurimmaksi osaksi Kankaanpään kaupungin alueella. Aivan pohjoisin osa Pohjankankaasta on Karvian kunnan alueella ja kuuluu Kauhanevan–Pohjankankaan kansallispuistoon. Kankaanpäässä oleva alue on lähes kokonaan valtion omistuksessa ja muodostaa Pohjankankaan ampuma-alueen, joka on kaikkiaan noin 20 kilometrin pituinen.
Pohjankangas alkaa Kankaanpään Niinisalosta, jonka eteläpuolelle se jatkuu parinkymmenen kilometrin pituisena Hämeenkankaan harjumuodostumana. Alueen eteläosassa on Mustakeidas-niminen keidassuo, jonka jälkeen alkaa varsinainen Pohjankankaan harju.
Hämeenkangas

Hämeenkangas on hieman yli 20 kilometriä pitkä harjujakso, joka sijaitsee Pohjois-Satakunnassa Kankaanpään ja Jämijärven alueilla.
Yleistä.
Hämeenkankaan korkein kohta on 185 metriin yltävä Soininharju Jämin lentokentän tuntumassa Jämijärvellä. Se on myös Satakunnan maakunnan korkein maastokohta. Harjujakson keskimääräinen korkeus merenpinnasta on 120–130 metriä ja sen reunamilla on laajoja soita. Osa soista on otettu turpeennostoalueiksi. Hiekan- ja soranottopaikkoja on vain satunnaisesti. Niinisalossa harjun kupeessa sijaitsee Valkiajärvi, joka laskee itään kohti Kyrösjärveä.
Hämeenkankaan alue muistuttaa L-kirjainta, jonka pohjoispäässä on Niinisalon varuskunta. Alue jatkuu varuskunnasta noin kymmenen kilometriä etelään Kuninkaanlähteen leirintäalueen tuntumaan. Sen jälkeen harju kääntyy itään kohti Jämin lentokenttää ja jatkuu noin kymmenen kilometrin verran, kunnes päättyy hieman Ikaalisten puolella. Alueen leveys vaihtelee kolmesta viiteen kilometriin. Niinisalon varuskunnan pohjoispuolella harjumuodostuma jatkuu Pohjankankaan harjuna.
Luonto.
Hämeenkangas on karua kangasmetsää, joka kasvaa ympäristöään selkeästi korkeammalla harjulla. Vallitsevana puulajina on mänty, mutta joukossa on myös satunnaisesti kuusta ja koivua. Alueen kasvillisuuteen kuuluu useita harvinaistuneita tai uhanalaisia lajeja. 
Maaperä koostuu pääasiassa hienojakoisesta hiekasta. Alueella on hyvä latuverkosto, ja maastossa on huomattava määrä uria. Urien varrella on valmiita laavuja, joiden käyttö on sallittua silloin, kun ne eivät ole puolustusvoimien käytössä. 
Hämeenkankaan harjoitusalueelta on vuodesta 1955 lähtien talvisin rakennettu latureitti Pirkan hiihdon reitin mukaisesti Tampereelle.
Historia.
Hämeenkangasta pitkin kulkee historiallinen, aikanaan Hämeestä Pohjanmaalle vienyt Kyrönkankaantie. Sitä pitkin kulkivat satoja vuosia sitten pirkkalaiset pohjoisilla eräretkillään. Tiellä alkoi postinkuljetus 1600-luvulla heti sen jälkeen, kun Ruotsi-Suomeen oli perustettu postilaitos. Tien varrella oli Hämeenkankaan alueella kolme kestikievaria silloisen päivämatkan päässä toisistaan: Niinisalossa, Jämijärven Sormenpellossa (lähellä nykyistä Jämin lentokenttää) ja Ikaalisten Vatulassa.
Myös kahden Ruotsin kuninkaan tiedetään liikkuneen maantiellä. Kustaa II Aadolf matkusti sitä pitkin vuonna 1614 Ilmajoelta Hämeenlinnaan. Vuonna 1752 taas juuri valtaistuimelle noussut Aadolf Fredrik, joka oli tutustumassa Suomeen, pysähtyi seurueineen lepäämään ja ruokailemaan Kuninkaanlähteelle, joka sai nimensä muistoksi juuri tästä käynnistä. 
Kyrönkankaantie jäi pois käytöstä 1800-luvun puolivälin jälkeen ja siksi sen maisemakuva on säilynyt erämaisena nykypäiviin saakka.
Hämeenkankaan harjoitusalue.
Hämeenkankaan harjoitusalue on Kankaanpään ja Jämijärven alueilla sijaitseva Niinisalon varuskunnan lähiharjoitusalue. Se toimii myös Metsähallituksen ylläpitämänä ulkoilumaastona.
Raamatun käsikirjoitukset

Raamatun käsikirjoitukset ovat käsin kirjoitettuja kopioita Raamatun tai sen osien varhaisimmista säilyneistä teksteistä. Saman Raamatun kirjan eri käsikirjoituksissa on tyypillisesti eroavaisuuksia, jotka johtuvat joko tahattomista kopiointivirheistä tai kirjurien tekemästä tahallisesta toimitustyöstä. Käsikirjoituksia tutkitaan tieteellisesti muun muassa kodikologiassa ja eksegetiikan tekstikritiikissä.
Vanhan ja Uuden testamentin varhaisimmat käsikirjoitukset on kirjoitettu papyrukselle tai pergamentille. Nämä eivät säily hyvin, ja yhtään alkuperäistä Raamatun käsikirjoitusta ei olekaan säilynyt. Varhaisimmat Vanhan testamentin käsikirjoitukset ovat löytyneet Kuolleenmeren kääröjen (200 eaa. – 100 jaa.) joukosta ja ne ovat säilyneet huonossa kunnossa käsikirjoituspalasina. Uuden testamentin varhaisimmat käsikirjoitukset ovat 100-luvulta jaa. peräisin olevia papyruskatkelmia. Suurin osa Raamatun käsikirjoituksista on peräisin keskiajalta.
Käsikirjoitusten lajeja.
Käsikirjoitukset voidaan jakaa papyrus- ja pergamenttikäsikirjoituksiin.
Papyruskäsikirjoitukset.
Papyrus oli yleisin kirjoitusmateriaali Rooman valtakunnassa ajanlaskumme ensimmäisinä vuosisatoina. Papyrus oli materiaalina hyvin hauras, murentui käytössä, eikä kestänyt kosteutta ja oli epäkäytännöllinen kirjamuodossa. Siksipä kaikki säilyneet käsikirjoitukset ovatkin säilyneet hautautuneena paikoissa, joissa on äärimmäisen kuivaa — esimerkiksi Egyptissä.
Pergamenttikäsikirjoitukset.
Egyptissä papyruskääröjä käytettiin ainakin kahdeksannelle vuosisadalle asti, vaikka pergamenttia oli käytetty jo ennen Kristuksen syntymää. Kolmannella vuosisadalla pergamentti syrjäytti papyruksen kaikkialla muualla. Neljännen vuosisadan alussa pergamenttikirjat ottivat papyruskääröistä selkävoiton. Hallituskaudellaan Konstantinus käski Eusebioksen teettää 50 käsikirjoitusta pergamentille Bysantin kirkkojen käyttöön.
Palimpsestikäsikirjoitukset.
Useat tärkeimmistä käsikirjoituksista ovat palimpsesteja. Palimpsesti on antiikkinen tai keskiaikainen, useimmiten pergamentille kirjoitettu käsikirjoitus, jonka alkuperäinen teksti on myöhemmin pyyhitty raaputtamalla pois ja korvattu uudella tekstillä. Kirjoitusmateriaalia kierrätettiin usein sen kalleuden takia. Monissa tapauksissa vanhempi teksti pystytään erottamaan uudemman tekstin alta, joko paljaalla silmällä tai sitten modernin tekniikan avulla.
D’oh!

D’oh! (lausutaan [tou], [dou] tai [dau]) on englanninkielinen hokema, joka on tullut tunnetuksi animaatiosarjasta "Simpsonit". Sarjan päähenkilö Homer Simpson lausahtaa ”d’oh!” aina, kun jokin menee odottamattomasti pieleen tai hän tajuaa olleensa väärässä.
Homer Simpsonin ääninäyttelijä Dan Castellaneta on kertonut, että ”D’oh!” perustuu näyttelijä Jimmy Finlaysonin samanlaiseen joskin hitaampaan valitukseen vanhoissa Ohukainen ja Paksukainen -elokuvissa. Siihen aikaan kirousta ”Damn!” pidettiin jumalanpilkkana ja se sensuroitiin. Alun perin huudahdus oli vain vaivainen ulvahdus, mutta Castellaneta muutti sitä vähitellen.
Homerin ohella huudahdusta ovat "Simpsoneissa" käyttäneet myös hänen biologiset sukulaisensa – poika Bart, tyttäret Lisa ja Maggie, äiti Mona, isä Abe sekä velipuoli Herb. Satunnaisesti myös muutamat muut sarjan hahmot ovat käyttäneet sitä, muun muassa Marge, Hassu-klovni ja johtaja Burns.
D’oh!-huudahdus lisättiin vuonna 2001 "Oxford English Dictionary" -sanakirjaan.
Meier (noppapeli)

Meier on saksalaisperäinen noppapeli. Se tunnetaan myös nimillä Mäxchen, Mäxle, Lügenmax, Schummelmax, Mexican, Meterpeter ja Einundzwanzig ("21"), joka tulee korkeimmasta numeroyhdistelmästä. Peliä pelataan noppaparilla ja pikarilla. Pelissä huomioon otettavat numeroyhdistelmät ovat alhaalta ylöspäin: 31, 32, 41, 42, 43, 51, 52, 53, 54, 61, 62, 63, 64, 65, 11, 22, 33, 44, 55, 66 ja 21.
Pelin kulku.
Pelin voittaja on viimeiseksi jäljelle jäänyt pelaaja. Pelaajat putoavat ennalta sovitun virhemäärän (esimerkiksi 3) jälkeen. Pelin kulku etenee vuoropohjaisesti siten, että aloittaja heittää pikarilla kahta noppaa. Katsottuaan oman tuloksensa heittäjä siirtää pikarin pöytää pitkin seuraavalle ja lausuu heittämänsä luvun. Seuraava pelaaja toimii jollakin seuraavista tavoista:
Jos pelaaja epäonnistuu suuremman heittämisessä tai jos epäily osoittautuu aiheettomaksi tai jos seuraava pelaaja paljastaa hämäyksen, merkitään pelaajalle virhe. Kun ennalta sovittu virheiden määrä tulee täyteen, pelaaja putoaa pelistä. 
Tilanteessa, jossa pikari on heiton jälkeen kiertänyt kaikki pelaajat katsomatta ja se palautuu heittäjälle merkitään virhe:
Vuoron vaihto.
Liian nopea pikarin liikuttaminen ja pöydän mahdolliset epätasaisuudet saattavat vaikuttaa noppien asentoon ja siksi vuoronvaihto tapahtuu siten, että vastuu luvusta on aina viimeisellä liikuttajalla. Siksi heittäjä siirtää pikarin seuraavalle, jonka ennen siihen koskemistaan on päätettävä mitä tekee.
Grave Digger

Grave Digger on 1980-luvulla perustettu saksalainen metalliyhtye.
Chris Boltendahl ja Peter Masson perustivat yhtyeen Grave Digger marraskuussa 1980. Yhtye toimi vuosina 1986-1987 nimellä Digger ja vuosina 1988-1991 nimellä Hawaii. Vuodesta 1991 alkaen yhtye on toiminut alkuperäisellä nimellään.
Titaanitetrakloridi

Titaanitetrakloridi TiCl4 on titaanin ja kloorin yhdiste. Se on normaaliolosuhteissa olomuodoltaan väritön - vaaleankeltainen neste. Titaanitetrakloridin moolimassa on 189,7 g/mol, sulamispiste –24,1 °C, kiehumispiste 136,4 °C, tiheys 1,7 g/cm3 (vesi = 1,0 g/cm3) ja CAS-numero 7550-45-0. 
Titaanitetrakloridia valmistetaan kuumentamalla titaanidioksidin ja pelkistimenä toimivan hiilen ja kloorin seosta. Titaanitetrakloridi reagoi veden kanssa muodostaen titaanioksidia. Tätä reaktiota käytetään puolijohdeteollisuudessa hyväksi titaanioksidikalvojen tekemisessä. 
Titaanitetrakloridi on ärsyttävää joutuessaan iholle, silmiin tai keuhkoihin. Suurten määrien hengittäminen saattaa vahingoittaa keuhkoja kuolettavasti. Pienemmillä pitoisuuksilla titaanitetrakloridi aiheuttaa hengitettynä yskää ja puristavaa tunnetta keuhkoissa. Titaanitetrakloridi voi aiheuttaa palovammoja iholle. Ei ole todisteita, että titaanitetrakloridi olisi karsinogeeninen ihmisille.
GM Korea

GM Korea on General Motors -yhtymän omistama, alkuaan eteläkorealainen autonvalmistaja. Se perustettiin 1971. Euroopassa GM Korean valmistamia autoja myytiin kymmenisen vuotta, kunnes Chevrolet-merkki vetäytyi Euroopasta 2010-luvun puolivälissä.
GM Korean autoissa käytetään muun muassa australialaisen Holdenin moottoreita ja muista Generalin Motorsin tuotteista muun muassa Opelin osia.
Tehdas osallistuu myös WTCC-kilpasarjaan. Ajokkeina ovat porrasperäiset Chevrolet Lacettit (Suomessa mallia myytiin Chevrolet Nubiran nimellä). Tallin kuljettajina toimivat Nicola Larini, Alain Menu sekä Rob Huff.
Lorne Greene

Lorne Greene (oikealta nimeltään Lyon Himan Green) O.C., LL.D. (12. helmikuuta 1915 Ottawa, Ontario – 11. syyskuuta 1987 Santa Monica, Kalifornia) oli kanadalainen näyttelijä. Hän näytteli perheen isää Ben Cartwrightia 1960-luvun lännensarjassa "Bonanza".
Greene aloitti uransa Kanadan televisiossa. Matalan ja arvovaltaisen äänensä ansiosta hän menestyi uutistenlukijana ja sai lempinimen ”Kanadan ääni”. Kun Greene kertoi uutisissa toisen maailmansodan kauheuksista, katsojat alkoivat nimittää häntä ”tuhon ääneksi”.
Muutettuaan 1950-luvulla Yhdysvaltoihin Greene aloitti uran elokuvanäyttelijänä Hollywoodissa. Elokuvien lisäksi hän esiintyi myös radiossa ja televisiossa. Suuren yleisön tietoisuuteen hän tuli jo ensimmäisellä roolillaan television lännensarjassa "Bonanza", jossa hän näytteli Ben Cartwrightia. Toinen erityisen tunnettu rooli hänellä oli tieteissarjassa "Taisteluplaneetta Galactica", jossa hän esitti komentaja Adamaa.
Greenellä on kolme lasta joista kaksi ensimmäisesta avioliitosta.
Aktiivisen näyttelijänuransa päätyttyä Greene teki luonto-ohjelmia eri puolilla maailmaa – myös Suomessa. Ne olivat ehkä viihteellisempiä kuin muut luonto-ohjelmat, mutta katsojia niillä riitti.
Lorne Greene menehtyi 72-vuotiaana sydänleikkausta seuranneeseen keuhkokuumeeseen.
Kanadan posti julkaisi Greenen kunniaksi postimerkin vuonna 2006.
Fisksätra

Fisksätra on asuinalue ja taajama Nackan kunnassa Tukholman läänissä Ruotsissa. Vuoden 2010 lopussa taajamassa oli 7 475 asukasta. Fisksätra on koko Ruotsin tiheimmin asuttu taajama: väestötiheys on yli 7 000 asukasta neliökilometriä kohti.
Alueelle rakennettiin vuosina 1971–1974 suurehko kerrostalolähiö. Se sijaitsee noin 10 kilometriä Tukholman keskustasta itään. Sen suunnittelivat arkkitehdit Tore Forsman, Ulf Snellman ja Kjell Rosenberg. Aluetta leimaavat suurien kerrostalojen rakennusmassat ja niiden väliset viheristutuksin koristellut pihat leikkipaikkoineen. Kerrostalojen ympäristö on luonnonläheistä merenrantaa ja metsiä. Vuonna 1996 Stena Fastigheter AB otti alueen rakennuskannan hallintaansa. Sen jälkeen on tehty piharemontteja, mutta yhtään julkisivukorjausta ei ole tehty rakennusten valmistumisen jälkeen.
Liikenneyhteydet.
Tukholman Slussenilta alkavalla Salstjöbanalla on asema Fisksätrassa, matka keskustaan vie noin 20 minuuttia. Seuraava asema Slussenin suuntaan on Östervik, Saltsjöbadenin suuntaan Igelboda. Slussenilta on edelleen vaihtoyhteys Tukholman Tunnelbanan reiteille. Linja-auto 465 hoitaa liikennettä kunnan keskustaan Nackaan. Linja numero 495 palvelee yöliikenteessä. Tukholman ja Saltsjöbadenin välinen moottoritie kulkee Fisksätran vierestä.
Palvelut.
Alueella on pienvenesatama, kansainvälinen koulu, montessorikoulu, urheiluhalli, jalkapallo- ja urheilukenttä ja golfkenttä. Siellä on myös terveysasema ja kauppoja.
Kaliumkloridi

Kaliumkloridi KCl on kaliumista ja kloorista koostuva väritön, hygroskooppinen (vettä itseensä imevä), hyvin veteen liukeneva ja palamaton kiteinen aine. Kaliumkloridin moolimassa on 74,6 g/mol, sulamispiste 770–773 °C, härmistymislämpötila 1 500 °C, tiheys 1,98 g/cm3 (vesi = 1,0 g/cm3) ja CAS-numero on 7447-40-7.
Suun kautta kaliumkloridin LD50 on noin 2,5 g/kg. Suoraan suoneen annettuna LD50 on vähän yli 100 mg/kg (7,6 grammaa 75 kg painavalle). Suuret annokset aiheuttavat hyperkalemian ja siitä johtuvan sydänlihaksen sähkötoiminnan häiriön ja edelleen sydänpysähdyksen. Suurin osa kaliumista ihmiskehossa sijaitsee lihaksissa, joissa se elektrolyyttinä toimii hermoimpulssien välittäjänä. Letaaliannoksena annetun kaliumkloridin aiheuttama hyperkalemia häiritsee sydänlihaksen hermoimpulssien kulkua tehden sydänlihaksesta liikaa sähköä johtavan, jolloin hermoimpulssit menevät suoraan lihaksen läpi, eikä sydän enää reagoi niihin. Tämä aiheuttaa sydämen pysähtymisen. Tajuissaan olevalle se aiheuttaa samanlaiset kivut kuin sydänkohtauksessa.
Käyttö.
Kaliumkloridi merkitään ruoan lisäaineena E-koodilla E508. Sitä voidaan käyttää ruokasuolan (NaCl) korvikkeena sen kitkerästä mausta huolimatta. Kaliumkloridilla hoidetaan kaliumin puutostilaa hypokalemiaa. Pääasiassa kaliumkloridia käytetään lannoitteiden valmistukseen. Sitä käytetään myös ainesosana teloituksiin sekä raskaudenkeskeytyksiin tarkoitetuissa myrkkyruiskeissa.
Norman Angell

Ralph Norman Angell Lane (26. joulukuuta 1872, Holbeach, Yhdistynyt kuningaskunta – 7. lokakuuta 1967, Croydon, Yhdistynyt kuningaskunta) oli englantilainen kirjoittaja ja Työväenpuolueen kansanedustaja. Hän vietti nuoruudessaan seitsemän vuotta Kaliforniassa, ensin cowboyna, myöhemmin lehtimiehenä. Englantiin palattuaan hän liittyi työväenpuolueeseen ja nousi sen kansanedustajaksi vuosiksi 1929–1931.
Angellin tunnetuin teos on vuodelta 1909 nimeltään "Europe’s Optical Illusion" (myös nimellä "The Great Illusion"). Se kertoo taloudellisen ja poliittisen vallan jakautumisesta ja suhteesta toisiinsa. Teoksen perusväittämä on, että, vaikka maahan tunkeutunut Saksan keisarikunta ryöstäisi Englannin pankin kultavarannon, se häviäisi taloudellisesti tuhat kertaa enemmän, koska keskinäisriippuvainen kansainvälinen rahoitusjärjestelmä romahtaisi kuin korttitalo. Joidenkin mukaan työn ilmestymisen jälkeen toteutuneet kaksi maailmansotaa traagisesti todistavat Angellin olleen oikeassa. 
Angell sai Nobelin rauhanpalkinnon vuonna 1933.
Slussen

Slussen on alue Vanhan kaupungin ja Södermalmin rajalla Tukholmassa. Nimensä se on saanut vieressä sijaitsevan sulun mukaan, joka on rakennettu Mälarenin eteläisempään lasku-uomaan, Söderströmiin. Slussenilla sijaitsee Tukholman metron Slussenin metroasema ja Saltsjöbananin pääteasema. Sen välittömässä läheisyydessä sijaitsee vanhakaupunki ja Södermalmstorg. Huomattava maamerkki on viereinen Katarina-hissi.
1930-luvulla Slussenille rakennettiin uusi "Karl-Johansslussen"-sulku. Vuonna 1935 avattu sulku on mitoiltaan 75 metriä pitkä, 10 metriä leveä ja 3,5 metriä syvä. Samassa yhteydessä rakennettiin neliapilan muotoinen eritasoristeys. Jalankulkijoille varatut sininen, keltainen ja vihreä käytävä yhdistivät rakennuksen eri osat toisiinsa.
Rappio ja uudistus.
Slussen edusti rakennusaikanaan mullistavaa liikenne- ja kaupunkisuunnittelua. Se yhdistää tärkeimmät katuyhteydet, linja-auto-, rautatie- ja metroverkoston pienessä tilassa. Tämän lisäksi se välittää myös vesiliikennettä sulkujensa kautta. Toisaalta se sai osakseen kritiikkiä betonin runsaasta käytöstä rakenteissa, jotka eivät kestäneet rajusti lisääntynyttä liikennekuormitusta ja alkoivat vanhuuttaan rapautua. Vuonna 2005 suuri osa Slussenista suljettiin liikenteeltä, koska sen ei enää katsottu kestävän raskasta liikennettä. Seuraavina vuosina suunnitelmat mittavasta peruskorjauksesta olivat pohdinnan alla. Monet sen alkuperäiset rakenteet olivat huonokuntoisuutensa vuoksi käyttökelvottomia. Lehdistössä käydyn värikkään keskustelun perusteella kävi ilmi, että monet tukholmalaiset pitivät Slussenia yleisesti kaupunkia rumentavana ja että se voitaisiin purkaa kokonaisuudessaan.
Tukholman kaupunginvaltuusto päätti joulukuussa 2011, että Slussen puretaan uuden rakennelman tieltä. Slussenin uudistamisesta kiisteltiin vuosia. Uudistustöiden hinnaksi arvioitiin kahdeksan miljardia kruunua eli 900 miljoonaa euroa. Purkutyöt aloitettiin lopulta heinäkuussa 2016 ja uuden Slussenin on määrä olla valmis vuonna 2025. Uusi Slussenin silta valmistui lokakuussa 2020.
Slussenin sissit.
Slussenin eritasoliittymän ja asemien alueella oli 1960-luvulta alkaen huomattavan paljon rappioalkoholisteja, sillä monikansirakenne tarjosi suojaa säätä vastaan. Merkittävä osa paikalla olleista alkoholisteista oli suomalaissyntyisiä. Heitä kuvaamaan suomen kieleen syntyi joksikin aikaa käsite ”Slussenin sissit” () . Heistä tekivät Toivo Kärki ja Juha ”Watt” Vainio 1968 samannimisen kappaleen. Notkea Rotta mainitsee slussenin sissit kappaleessa Kaupungin Vauhdissa. Aarre Haunia julkaisi 1973 rikosromaanin "Slussenin sissit" (Weilin + Göös). Sissit myivät pimeää alkoholia ja tekivät pikku­rikoksia. Slussenissa majaili aikoinaan ja pyöritti Slussenin viinanmyyntiä myös sittemmin pornokauppiaaksi ryhtynyt Tom Sjöberg.
Ruotsalainen viittomakieli

Ruotsalainen viittomakieli on Ruotsissa käytetty viittomakieli. Sillä on noin 30 000 käyttäjää.
Yhteneväisyyksiä on portugalilaisen ja suomalaisen viittomakielen kanssa. Suomalainen viittomakieli kehittyi ruotsalaisesta 1800-luvun puolivälissä. Ruotsalainen viittomakieli on osittain ymmärrettävissä suomalaisen, tanskalaisen ja norjalaisen viittomakielen kanssa.
Ruotsalainen viittomakieli on ollut käytössä 1800-luvun alusta alkaen ja ensimmäinen kuurojen koulu perustettiin vuonna 1809. Kuurojen kouluja on nykyisin viisi ja ruotsalaista viittomakieltä voi opiskella myös Tukholman yliopistossa. Yliopisto ylläpitää myös viittomakielistä korpusta.
Louis Prima

Louis Prima (7. joulukuuta 1910 New Orleans, Louisiana, Yhdysvallat – 24. elokuuta 1978 New Orleans, Louisiana, Yhdysvallat) oli amerikanitalialainen viihdyttäjä, laulaja, näyttelijä ja trumpetinsoittaja.
Prima edusti aikansa musiikkitrendejä. Hän perusti oman jazzyhtyeen nimeltään Louis Prima’s New Orleans Gang 1920-luvulla. 1930-luvulla hän julkaisi suureksi hitiksi nousseen kappaleen ”Sing Sing Sing” ja esiintyi useissa Hollywood-elokuvissa, kuten "Rhythm on the Range" ja "Rose of Washington Square". Sittemmin hän oli myös muissa yhtyeissä. 
Priman muita suuria hittejä ovat muiden muassa ”Just a Gigolo / I Ain’t Got Nobody”, ”Buona Sera” ja ”When You’re Smiling”. Hän teki myös muistettavan työn Walt Disneyn elokuvassa "Viidakkokirja", jossa hän toimi äänenä orankikuningas Louielle sekä esitti kappaleen ”I Wanna Be Like You”.
Prima kuoli keuhkokuumeeseen 67-vuotiaana vuonna 1978. 
Louis Priman albumi "The Wildest!" (1956) valittiin mukaan vuonna 2005 julkaistuun englanninkieliseen hakuteokseen "1001 Albums You Must Hear Before You Die".
Palazzo Pitti

Palazzo Pitti on renessanssipalatsi Firenzessä, Italiassa. Se sijaitsee kaupungin jakavan Arno-joen eteläpuolella, lähellä Ponte Vecchiota.
Palazzo Pittiä alettiin rakentaa vuonna 1458. Pankkiiri Luca Pitti halusi itselleen näyttävän palatsin, joka osoittaisi hänen olevan mahtavampi kuin Firenzeä hallitseva Medici-suku. Palatsin suunnittelijaksi valittiin Bernardo Buontalenti, joka oli aiemmin työskennellyt Mediceille. Pittin suku köyhtyi kuitenkin palatsin valmistumisen jälkeen, ja lopulta he joutuivat myymään palatsin Medicin suvulle vuonna 1549. 
Cosimo I de’ Medicin vaimo Elisabeth Toledolainen tilasi arkkitehti Ammannatilta palatsin laajennuksen ja näyttävän sisäpihan suunnitelmat.
Palatsista tehtiin Toscanan suurherttuakunnan hallintokeskus. Seuraavina vuosisatoina palatsia laajennettiin huomattavasti. Medicien jälkeen se kuului Lothringenin suvulle, ja kun Firenze oli lyhyen aikaa Italian pääkaupunki, Savoijin kuningashuone hallitsi tästä palatsista käsin. 
Nykyisin Palazzo Pittissä toimii kahdeksan eri museota, joista ehkä tärkein on Galleria Palatina, jossa on näytteillä lukuisia Medici-suvulle kuuluneita taideaarteita renessanssin ja barokin ajoilta.
Palatsi on Vasarin käytävällä yhteydessä Arno-joen pohjoispuolella olevaan Palazzo Vecchioon.
Palatsin takana on suuri puisto, Giardino di Bóboli.
Fluxbox

Fluxbox on Blackboxiin perustuva ikkunanhallintaohjelma X Window Systemille.
Fluxboxin tavoitteena on olla kevyt. Fluxbox on kirjoitettu C++:lla ja se on julkaistu MIT-lisenssillä.
Veikkausliigan kausi 2005

Veikkausliigan kaudella 2005 Myllykosken Pallo -47 voitti seuran historian ensimmäisen mestaruuden. Kautta varjosti AC Allianssia ravistellut ja seuran lopulta hajottanut sopupeliskandaali. Sopupeliskandaali syntyi AC Allianssin vierasottelusta FC Hakaa vastaan, jonka AC Allianssi hävisi 8–0.
Menestys eurokentillä.
"Mestarien liiga:"
"UEFA Cup:"
"Intertoto Cup:"
Parhaat maalintekijät.
14. elokuuta ottelussa FF Jaro - FC KooTeePee Mikko Paatelainen viimeisteli viisi maalia, joka on yhden ottelun maaliennätys Veikkausliigassa.
Karsintaottelu.
Vaasan Palloseura nousi liigaan vierasmaalisäännöllä.
Formula 1 -kausi 2001

Formula 1 -kausi 2001 oli Formula 1 -sarjan historian 52. maailmanmestaruuskausi. Kausi oli muun muassa Kimi Räikkösen, Fernando Alonson ja Juan Pablo Montoyan ensimmäinen. Kautta hallitsi ylivoimaisesti Michael Schumacher, joka ajoi kauden seitsemästätoista kilpailusta peräti neljätoista kertaa palkintosijoille. Suomalaisista Mika Salo piti välivuoden, koska oli kehittämässä tulevalle Toyota F1 -tallille autoa kaudelle 2002. Kausi jäi myös Mika Häkkisen ja Jean Alesin viimeiseksi F1-sarjassa. Kauden aikana Alesi riitaantui Prost-tallin kanssa ja siirtyi Unkarin kisassa Jordanille. Heinz-Harald Frentzen puolestaan siirtyi Jordanilta Alesin tilalle Prost-talliin.
Sääntömuutokset.
FIA pyrki hidastamaan autoja sekä parantamaan niiden turvallisuutta tekemällä sääntömuutoksia. Kun edellisellä kaudella auton etusiiven tuli olla 5 cm korkeamalla kuin auton pohja, sääntö muutettiin kaudelle 2001 niin, että siiven korkeus tuli olla 10 cm lukuun ottamatta 50 senttimetrin osuutta siiven keskiosassa. Muutos vähensi etusiiven aiheuttamaa pitovoimaa huomattavasti. Takasiipeen kohdistui myös uusia rajoituksia. Takasiiven yläosassa sai tästä kaudesta lähtien olla vain kolme tasoa ja alaosassa yksi taso, kun aiemmin tasojen määrää ei ollut rajoitettu. Alaosan ainoa taso sai olla myös korkeintaan 7,5 cm korkeudella takasiiven alaosasta.
Turvallisuutta parannettiin suurentamalla auton rungon kokoa ja vahvistamalla rungon pystysuuntaisia tasoja. Sivutörmäystestin kriteereitä tiukennettiin. 780 kilogramman massa törmäsi testissä auton sivuun nyt 10 metrin sekuntinopeudella, kun aiemmin vauhti oli 7 m/s. Kuljettajan päätä suojaavan roll barin piti myös kestää moninkertaisia voimia aiempaan verrattuna.
FIA salli Espanjan GP:stä lähtien luistoneston ja lähtöavun käytön autoissa.
Televisiointi.
Suomessa Formula 1 -lähetyksiä esitti kaudella 2001 MTV3. Lauantaisin esitettiin viihdeohjelmaa Formula Cafe. Canal Digitalin kautta lähetetyillä monikanavalähetyksillä kilpailut selosti Matti Kyllönen ja kommentaattoreina toimivat Erkki Mustakari, Jukka Mildh ja Mika Salo.
Arho

Arho on suomalainen miehen etunimi. Arho ja Arhippa ovat alkujaan karjalaisia mukaelmia kreikkalaisperäisestä, pääasiassa ortodoksisen kirkon piirissä käytetystä nimestä "Arhippos", joka merkitsee "hevosmiestä", "esiratsastajaa". Arhon nimipäivä on 7. syyskuuta, jolloin on myös Miron, Milon ja Arhipan nimipäivä. Suomessa on vuoden 2019 loppuun mennessä syntynyt noin sata Arhoa.
Volkswagen Touran

Volkswagen Touran on Volkswagenin vuodesta 2003 lähtien valmistama tila-automalli. Se sijoittuu mallistossa suuremman Sharanin alapuolelle. Japanissa mallia myydään nimellä Golf Touran.
Volkswagen Touran I (2003–2015).
Ensimmäisen sukupolven Touran esiteltiin keväällä 2003, ja se perustuu tekniikaltaan Golf V -malliin. 
Vuoden 2003 Euro NCAP -kolaritestistä Touran sai tulokseksi täydet viisi tähteä. 
Ensimmäisinä tulivat tuotantoon suorasuihkutteinen bensiinimoottori 1,6 FSI (115 hv) sekä pumppusuutintyyppiset dieselmoottorit 1,9 TDI (100 hv) ja 2,0 TDI (136 hv). Kesällä 2003 valikoimaa laajensivat 1,6 8V (102 hv) ja 1,9-litraisen dieselin 105-hevosvoimainen versio, syksyllä lisäksi 2,0 FSI (150 hv). Keväällä 2004 100-hevosvoimainen dieselmoottori poistui mallistosta ja 2,0 TDI:n teho nousi 140 hevosvoimaan. Saman vuoden syksyllä tuli 90-hevosvoimainen 1,9 TDI. 
Vuoden 2006 alussa esiteltiin uutena moottorina sekä turboahtimella että mekaanisella ahtimella varustettu 1,4 TSI (140 hv). Lisäksi 2,0-litraisesta dieselmoottorista tuli 170-hevosvoimainen versio. Kevään uutuutena oli maakaasua polttoaineenaan käyttävä 2,0 EcoFuel (109 hv). 
Pariisin autonäyttelyssä syksyllä 2006 esiteltiin kasvojenkohotuksen kokenut Touran, jossa oli uudenlainen keulailme. 1,6 FSI ja 2,0 FSI poistuivat ja niiden tilalle tuli TSI-moottorin 170-hevosvoimainen versio. Uudistuneessa Touranissa esiteltiin ensimmäistä kertaa Volkswagen Groupin Park Assist -pysäköintiavustin, jonka avulla auto pysäköi itsensä taskuparkkiin. Kuljettajan täytyy ainoastaan säädellä auton vauhtia pysäköidessä. 
Bolognan autonäyttelyssä vuoden 2006 joulukuussa esiteltiin CrossTouran, jonka maavara on normaaleja malleja korkeampi ja korissa on suojaavia muoviosia. Se oli kolmas maastokelpoisemman näköiseksi tehty Volkswagen-henkilöautomalli CrossPolon ja CrossGolfin jälkeen. 
Vuoden 2008 lopussa joillekin markkinoille tuli tarjolle 105-hevosvoimainen versio 2,0-litraisesta dieselmoottorista. 2,0 EcoFuel poistui keväällä 2009 ja sen korvasi maakaasuversio 1,4 TSI:stä, teholtaan 150 hevosvoimaa. 
Toisen kasvojenkohotuksensa Touran kävi läpi vuonna 2010, jolloin se sai uudet leveämmät takavalot ja ulkoasun, joka vastasi aiemmin samana vuonna esiteltyä suurempaa Sharan-mallia. Uuden moottorivalikoiman muodostivat bensiinimoottorit 1,2 TSI (105 hv) ja 1,4 TSI (140/170 hv, EcoFuel 150 hv) sekä dieselmoottorit 1,6 TDI (105 hv) ja 2,0 TDI (140/170 hv), jotka olivat molemmat yhteispaineruiskutteisia. Vuoden 2013 alussa 170-hevosvoimaisen dieselin teho nousi 177 hevosvoimaan. 
Volkswagen Touran II (2015–).
Toisen sukupolven Touran esiteltiin Geneven autonäyttelyssä keväällä 2015, ja se perustuu Volkswagen Groupin modulaariselle MQB-pohjalevylle. Auto on edeltäjäänsä 13 senttimetriä pidempi. 
Vuoden 2015 Euro NCAP -kolaritestistä Touran sai tulokseksi täydet viisi tähteä. 
Moottorivalikoimassa olivat aluksi bensiinimoottorit 1,2 TSI (110 hv) ja 1,4 TSI (150 hv) sekä dieselit 1,6 TDI (110 hv) ja 2,0 TDI (150 hv). Keväällä 2016 tulivat 1,8 TSI (180 hv) ja 2,0-litraisen dieselin 190-hevosvoimainen versio, lisäksi 1,6-litraisen teho nousi 115 hevosvoimaan.
Veikkausliigan kausi 2004

Veikkausliigan kaudella 2004 FC Haka voitti seuran historian yhdeksännen Suomen mestaruuden.
Menestys eurokentillä.
"Mestarien liiga:"
"UEFA Cup:"
"Intertoto Cup:"
Karsintaottelu.
IFK Mariehamn nousi liigaan yhteismaalein 3–2.
William Banting

William Banting (1796–1878) oli englantilainen puuseppä ja hautausurakoitsija, joka teki vähähiilihydraattista ruokavaliota tunnetuksi suurelle yleisölle. Hänen ruokavalioperiaatteensa levisivät niin laajalle, että ruotsin kielen verbi "banta" () on johdettu hänen nimestään.
Banting kärsi vuosikaudet ylipainosta ja siitä johtuvista muista oireista, kuten pahenevasta kuuroudesta. Hän pääsi viimein eroon liikalihavuudestaan muuttamalla jyrkästi ruokavaliotaan korvalääkäri William Harveyn suosituksen mukaisesti. Ruokavalio pohjautui ranskalaisen fysiologi Claude Bernardin ajatuksiin maksan, sokerin ja tärkkelyksen roolista aineenvaihdunnassa.
Banting piti uutta ruokavaliotaan niin merkittävänä, että julkaisi aiheesta kertovan "Letter on Corpulence Addressed to the Public" -kirjasen vuonna 1863. Julkaisun sisältämät ajatukset tyrmättiin yleisesti lääketieteen edustajien parissa epätieteellisinä, mutta suuri yleisö otti ne innolla vastaan havaittuaan ruokavalion toimivaksi.
William Bantingia voidaan perustellusti pitää vähähiilihydraattisen ruokavalion "isänä", vaikka viime vuosikymmeninä Robert Atkinsista on ollut tunnetuin kyseisen ruokavalion puolestapuhuja.
Nes

Nes tarkoittaa seuraavassa lueteltuja asioita ja maantieteellisiä kohteita.
NES lyhenteenä.
NES on lyhenne seuraavista asioista:
Nes Alankomaissa.
Nes on seuraavien alankomaalaisten paikkojen nimi:
Nes Färsaarilla.
Nes on seuraavien färsaarelaisten paikkojen nimi:
Nes Norjassa.
Nes on seuraavien norjalaisten paikkojen nimi:
Taka Hirose

Taka Hirose (s. 28. heinäkuuta 1967, Nagoya) on Feeder-yhtyeen japanilainen basisti.
Hirose syntyi Nagoyan kaupungissa Chubun alueella. Hän aloitti bassonsoiton 14-vuotiaana ja soitti kouluaikoinaan useissa jazz-ja heavy metal -yhtyeissä. Opiskeltuaan hän muutti Tokioon ja myöhemmin Lontooseen, jossa hänestä tuli yksi Feederin perustajajäsenistä. Hän on työskennellyt myös graafisena suunnittelijana. 
Taka Hirose on naimisissa ja hänellä on kolme lasta.
Jon Lee

Jon Henry Lee (28. maaliskuuta 1968 – 7. tammikuuta 2002) oli Feederin alkuperäinen rumpali. 
Lee syntyi Newportissa Walesissä. Hän aloitti urheilun harrastamisen nuorella iällä, mutta joutui keskeyttämään sen jalkavamman takia. Hän oli yksi Feederin perustajajäsenistä vuonna 1992.
Lee meni vuonna 2000 naimisiin malli Tatiana Englehartin kanssa. Hän teki itsemurhan hirttäytymällä kotonaan Miamissa vuonna 2002. Hänet korvasi Feederin rumpalina Mark Richardson.
Newport

Newport () on kylpylä- ja yliopistokaupunki Cardiganinlahden rannalla Walesissa. (kymriksi "Casnewydd") on Cardiffin ja Swansean jälkeen Walesin kolmanneksi suurin kaupunki. Newport on yksi Walesin hallinnollisista alueista. Newport oli historiallisen Monmouthshiren kreivikunnan pääkaupunki. Kaupunki sijaitsee Etelä-Walesissa Uskjoen varrella. 
Kaupunki.
Se on saanut nimensä 'uusi satama' aikana, jolloin laivat muuttuivat niin suuriksi, ettei niillä päässyt enää 'vanhaan satamaan' eli Caerleoniin Uskjoen yläjuoksulla. Newport jakautuu kahteenkymmeneen kaupunginosaan. Sen pinta-ala on 190 km² ja väkiluku oli noin vuonna 2016.
Linna.
Lähellä kaupungin keskustaa on linna joka rakennennutti Hugh d'Audele tai poikansa-in-law Ralph Earl Stafford vuosina 1327-1386. Sitä on laajennettu 1500-luvulla, mutta 1800-luvulla se pääsi raunioitumaan. Alkuperäinen Newportin linna oli vallihaudan ympäröimä paaluvarustus. Siitä ei ole enää mitään näkyvissä, sillä rautatien rakentamisen yhteydessä tunneleista kaivettu maa-aines käytettiin täyttämään vanhaa vallihautaa.
Newportissa on yksi Etelä-Walesin yliopiston kampuksista.
Urheilu.
Newportissa on tunnettu golfkenttä Celtic Manor Resort, jossa pelattiin vuoden 2010 Ryder Cup.
Ernst Mayr

Ernst Walter Mayr (5. heinäkuuta 1904 Kempten, Saksa – 3. helmikuuta 2005 Bedford, Massachusetts, Yhdysvallat) oli yksi 1900-luvun johtavia evoluutiobiologeja. Mayr toimi urallaan luonnontieteilijänä, tutkimusmatkailijana, lintutieteilijänä sekä tieteenhistorioitsijana. Hän oli yksi evoluutioteorian modernin synteesin pääluojista. Lisäksi hän kehitti biologisen lajikäsitteen.
Elinaikanaan Mayr kirjoitti suuren määrän tieteellisiä artikkeleita sekä useita kirjoja, joista osa kansantajuisia. Hän toimi Harvardin yliopistossa vuodesta 1953 vuoteen 1975 saakka, jolloin hän jäi eläkkeelle emeritusprofessorina. Mayr julkaisi neljätoista kahdestakymmenestäviidestä kirjastaan vasta yli 65 vuoden ikäisenä, sekä yli 200 artikkelia monissa lehdissä eläkkeelle jäämisensä jälkeen. Elinaikanaan hän nimesi 26 uutta lintulajia, muun muassa haamulintuhaukan ("Accipiter princeps"), papuanpöllön suvun "Uroglaux", suuren joukon alalajeja ja 38 orkidealajia.
Mayrin biologinen lajikäsite.
Mayrin aikalaisille oli ongelmallista selittää, miten eri lajit ovat lajiutuneet yhdestä kantamuodosta. Mayr lähestyi ongelmaa toisesta näkökulmasta ja määritteli lajin käsitteen uudestaan. Hänen biologisen lajikäsitteen määritelmänsä kuuluu: "tosiasiallisesti tai potentiaalisesti lisääntyvien populaatioiden ryhmä, jota lisääntymisisolaatio erottaa muista ryhmistä". Kaksi eliötä kuuluu siis samaan lajiin, jos ne pystyvät luonnonoloissa tuottamaan lisääntymiskykyisiä jälkeläisiä keskenään. Näin toisistaan erille joutuvat saman lajin populaatiot alkavat geneettisesti erota toisistaan sukupolvien myötä geneettisen ajautumisen ja luonnonvalinnan seuraksena, siten lopulta lajiutuen kahdeksi eri lajiksi.
Heilbronn

Heilbronn on kaupunki Baden-Württembergin osavaltion pohjoisosassa, Saksassa. Se sijaitsee Neckar-joen varrella. Kesäkuun 2022 lopussa kaupungissa oli 126 813 asukasta, ja se on Baden-Württembergin seitsemänneksi suurin kaupunki. Heilbronnin pinta-ala on 99,88 neliökilometriä, ja sen asukastiheys on 1 270 asukasta yhtä neliökilometriä kohden.
Heilbronn muodostaa oman kaupunkipiirinsä ("Stadtkreis"), eli se ei kuulu mihinkään Saksan piirikunnista.
Kaupungin alkuperäinen nimi oli Heiligbronn (”pyhä lähde”), mikä viittaa St. Kilianin kirkon alttarin alta pulppuavaan veteen.
Rudolf I Habsburgilainen myönsi Heilbronnille kaupunginoikeudet vuonna 1225. Virallisissa teksteissä Heilbronn mainittiin jo kuitenkin vuonna 741. Kolmikymmenvuotisen sodan ja toisen maailmansodan aikana Heilbronn ja sen lähialueet kärsivät suuria vaurioita. Nykyään Heilbronn tunnetaan erityisesti viiniteollisuudestaan.
Bandundu

Bandundu, vanhalta nimeltään Banningville, on satamakaupunki Kongon demokraattisessa tasavallassa. Se sijaitsee lähellä Kwilu- ja Kasaijokien risteyskohtaa metsäisellä savannilla. Siellä asuu noin 117 000 ihmistä (2004).
Bandundun elinkeinoelämää hallitsevat sataman kautta liikennöivät jokilaivat. Alueella on myös palmuöljyn ja maniokin alkutuotantoa sekä kalastusta.
Bandundusta voi purjehtia ylävirtaan Kasaita pitkin Ileboon, Kwilua pitkin Kikwitiin, Kwangoa pitkin Kengeen ja alavirtaan Kongo-jokea Kinshasaan.
Staņislavs Olijars

Staņislavs Olijars (s. 22. maaliskuuta 1979 Tšeljabinsk, Venäjä, Neuvostoliitto) on latvialainen aitajuoksija ja euroopanmestari.
Olijars voitti vuonna 1997 nuorten EM-hopeaa Ljubljanassa, Sloveniassa ja seuraavana vuonna nuorten maailmanmestaruuden Annecyssa, Ranskassa. Vuonna 2000 hän voitti sisäratojen Euroopan-mestaruuden 60 metrin aidoissa Gentissä. Vuoden 2002 sisäratojen EM-kilpailuissa Wienissä Olijarsin loppukilpailussa juoksema aika 7,51 riitti kolmanteen sijaan britti Colin Jacksonin viedessä voiton. Münchenin ulkoratojen EM-kilpailuissa 2002 Olijars joutui tyytymään hopeaan Colin Jacksonin viedessä voiton 11 sadasosasekunnin turvin. Olijars on sijoittunut kahdesti kolmanneksi ( ja ).
Göteborgin EM-kilpailuissa 2006 Olijars voitti kultaa ajalla 13,24. Ateenan 2004 olympialaisissa hän sijoittui viidenneksi yhden sadasosasekunnin pronssimitalisti Anier Garcíalle hävinneenä, mutta ulkoratojen MM-kilpailuissa hän ei ole selviytynyt loppukilpailuun. Sisäratojen MM-kilpailuissa 2004 hän sivusi edelleen voimassa olevaa 60 metrin aitojen halliennätystään 7,49 mutta jäi yhden sadasosasekunnin erolla mitalien ulkopuolelle sijoittuen neljänneksi. Vuonna 2008 hän saavutti pronssia Valencian sisäratojen MM-kilpailuissa ajalla 7,60.